戛銅椀爲龍吟歌
作者：皎然
朝代：唐

paragraphs: 逸僧戛椀爲龍吟，世上未曾聞此音。
一從太尉房公賞，遂使秦人傳至今。
初戛徐徐聲漸顯，樂音不管何人[辨]。
似出龍泉萬丈底，乍怪聲來近而遠。
未必全繇戛者功，真生虛無非椀中。
寥亮掩清笛，縈迴凌細風。
遙聞不斷在煙杪，萬籟無聲天境空。
乍向天台宿華頂，秋宵一吟更清迥。
能令聽者易常性，憂人忘憂躁人靜。
今日鏗鍠江上聞，蛟螭奔飛如得羣。
聲過陰嶺恐成雨，響駐晴天將起雲。
坐來吟盡空江碧，却尋向者聽無迹。
人生萬事將此同，暮賤朝榮動還寂。